Antara Januari dan Februari 1953, bahagian barat Belanda dibadai taufan dahsyat menyebabkan kemusnahan besar sehingga 1,800 orang terkorban. Susulan itu, pihak kerajaan giat melakukan pelbagai pelan tindakan untuk mengelak kejadian sama menggunakan teknologi kejuruteraan canggih bagi mengukuhkan kawasan pinggir pantai dan tebing sungai. Projek Delta diperkenalkan dengan pembinaan empangan, sluis (pintu laluan air), daik, tetambak dan penghadang ribut di sepanjang wilayah barat daya secara besar-besaran. Projek ini siap pada Ogos 2010 manakala usaha menambahbaik dijalankan sebagai menghadapi fenomena pemanasan global ini.